AARHUS/ØSTJYLLAND: Det er næppe gået manges næse forbi, at Aarhus Letbane i perioder har haft både store og mindre problemer med letbanedriften. Pendlerne er især på Grenåbanen blevet budt på forsinkelser og aflysninger som følge af enten frost på køreledningerne eller fordi togsæt har været taget ud af driften for at gennemgå serviceeftersyn.

Men problemerne har tilsyneladende ikke skræmt alle kunderne væk, for Midttrafik har netop offentliggjort helt friske passagertal, der viser, at passagertallet for 3. kvartal er steget væsentligt i forholdt til forrige kvartal.

I en pressemeddelelser fortæller Midttrafik, at cirka 100.000 passagerer har rejst med letbanen om ugen i gennemsnit siden sommerferien. På en hverdag i efteråret rejser der cirka 18.000 passagerer på den samlede strækning. Det samlede passagertal for 3. kvartal inklusive skolernes sommerferie er opgjort til cirka 1,2 mio. passagerer.

Passagertallet er opgjort på baggrund af automatiske tællinger, en manuel hverdagstælling og rejsekortdata.

- Når vi ser tilbage på de problemer, der har været med letbanen i 2019, er vi godt tilfredse med, at så mange kunder alligevel rejser med letbanen. Det var forventet, at vi ikke ville nå de tidligere prognoser på ni millioner årlige rejser, på grund af ændringer i forudsætningerne for prognosen. For eksempel er byudviklingen i Lisbjerg, Nye og Skejby ikke realiseret endnu, forklarer Ole Sørensen, planchef ved Midttrafik.